Puškino

**Puškino** () om Venäman lidn Moskvan agjan keskuzpalan pohjoižpäivnouzmas. Se om Puškinon lidnümbrikon administrativine keskuz da kaikiš suremb lidn koumespäi, agjan 17..19nz' lidn eläjiden lugun mödhe, Moskvan pohjoižpäivnouzmaine ezilidn.

## Istorii
Eländpunkt mainitase vspäi 1499 kuti Pučkino- vai Puškino-žilo torguindtenno Pereslavl'-Zalesskijannoks. Nimitihe Puč-jogen (), Puškinad-rodun vai juraižimiden tehmižen mödhe (ven. *пушка*). Vl 1771 kaik žilon eläjad koliba mustmoraspäi. Aigan mändes žilo kändihe tegimiden keskuseks: vatken manufaktur, sobiden sišpäi edheotand, vas'ktegim. Vl 1862 raudte radaškanzi Sergijev Posadannoks, i saudihe Puškino-raudtestancijad koumes kilometras žilospäi. Kezaküläpertiden Puškino-žilo stancijanno oli tetab vspäi 1867. Ühtenzoittud radnikžilo sai lidnan statusad vn 1925 17. päiväl elokud. Oli rajonan keskuseks vspäi 1929. Mülütihe lidnha lähižid žiloid vll 2002−2003.

Puškino šingotase sauvondmaterialiden pästandal (turušknitud, iknad), sömtegimištol (jauh i leibänproduktad, likörvintegim, lihan edheotand), tekstilin i kengiden tehmižel, elektromehanižel tegimel, tehnižvoiden, fil'triden, kertehpakuitesen, avtotesauvondan i logistikan edheotandoil. Mecan i mecmašinansauvomižen tedoiduzkeskused ratas lidnas mugažo.

## Geografijan andmused

Lidn sijadase lidnümbrikon suviröunal, Učanjogen molembil randoil ( 42 km pitte, Kläz'man hura ližajogi), 160 m ü.m.t. keskmäižel korktusel. Učan vezivaradim (19,3 km²) om ani päivlaskmha-lodeheze lidnaspäi, ottas sen vet Moskvan varatoitandan täht. Serebränk-jogi (padoseinänke) läbitab lidnan pohjoižpäivnouzmad i lankteb Učha huralpäi.

Matkad Moskvhasai (Moskvan rengazavtotehesai) om seičemetoštkümne kilometrad suvipäivlaskmha. Toižed lähembaižed lidnad (orhal) oma Ivantejevk ani päivnouzmha i suvipäivnouzmha, Fräzino 10 km päivnouzmha, Ščolkovo kahesa kilometrad suvipäivnouzmha, Korolöv koume kilometrad suvhe, Mitišči kahtes kilometras suvipäivlaskmha.

Raudte jagab lidnan poleti. *Puškino*-raudtestancii radab lidnan keskuzpalas «Moskv — Jaroslavl'»-keskustal vspäi 1862, elektrojonused tuldas Moskvan Jaroslavlin päraudtestancijaspäi. Toine platform om *Il'jičan Zavetoičendad* lidnan pohjoižes. «Holmogori»-mante (M8-trass) om lidnan päivnouzmaižeks röunaks, Jaroslavlin šosse sarakoičese sišpäi i läbitab lidnan päivnouzmad.

Lidnan mikrorajonad: Dzeržinec, Serebränk, I. Armandan nimed, Mamontovk, Zvägino, Kläz'm, Kudrink, Uz' Derüun, Il'jičan Zavetoičendad, Kavezino, Jogidenkeskeine. Om kezaküliden kooperativid.

## Eläjad
Vl 1939 lidnan ristitišt oli 21 081 eläjad, vl 1959 — 30 035 eläjad. Vn 2010 Venäman rahvahanlugemižen mödhe lidnan eläjiden lugu oli 102 874 ristutud, rajonan (nüg. lidnümbrik) koume videndest, vn 2021 — 110 868 ristitud. Kaik 106 577 eläjad oli lidnas vl 2017. Kaikiš suremb lidnan ristitišt oli 111 738 eläjad vl 2023.

Rahvahad (ozutadud rahvahudenke vl 2010): venälaižed — 93,1 %, ukrainalaižed — 1,8 %, totarlaižed — 1,0 %, toižed rahvahad — 4,1 %.

Ortodoksižen hristanuskondan kümne pühäpertid oma saudud lidnas: kahesa jumalanpertid i kaks' časounäd.

## Openduz
Lapsiden opendusen aluzkundad oma ühesatoštkümne nimitadud i nomeruidud päivkodid (nomer 1..5, 7..10, 17, 18, 22, 53, 54, 60, 61, 64, 70, 99), augotižškol-päivkodi nomer 63, augotižškol nomer 16, kaks'toštkümne keskškolad (nomer 1..3, 5..9, 11, 12, 14, 15), kaks' gimnazijad (nomer 4 i 10), ehtal'ne škol, škol-internat openikoiden täht tervhuden röunatud voimusidenke, lapsiden sädamižen keskuz, čomamahtoiden škol (ende muzikškol), čomamahtoine škol, ümbrikon sportškol.

Moskvan agjan medkolledžan Puškinon filial (ende Moskvan agjan medkolledž nomer 4) i Moskvan agjan muzikkolledž oma lidnan professionaližen opendusen aluzkundoikš.

## Galerei

Pushkino VNIILM 01.jpg|Kaiken Venäman mecmašinansauvomižen tedoinstituten pätulend kesked dendrarijad (kül'mku 2010)
Николо-Боголюбский комплекс.jpg|Ortodoksižen hristanuskondan jumalanpertiden Nikolo-Bogolübskii kompleks, vn 2016 nägu
Главный фасад, выходящий на Ярославское шоссе.jpg|Lapsiden čomamahtoine škol (2018, makundan škol istorižešti)
Pushkino, Moscow Oblast, Russia - panoramio.jpg|«Pobeda»-kinoteatr («Vägestuz», vn 2011 vai sen aigemba olend)
Пушкино, железнодорожный вокзал.JPG|*Puškino*-päraudtestancii vl 2011
Coat of arms of Pushkino (1975).png|Lidnanznam vll 1975−2002


## Kacu mugažo
* Puškin (Piterin lidn)

## Homaičendad


## Irdkosketused
* Lidnümbrikon tobmuden sait (''adm-pushkino.ru'').